Document ID: 32009D0011

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Δεκεμβρίου 2008
για την έγκριση μεθόδων ταξινόμησης σφαγίων χοίρων στην Ισπανία
[κοινοποιηθείσα υπό τον αριθμό Ε(2008) 8477]
(Το κείμενο στην ισπανική γλώσσα είναι το μόνο αυθεντικό)
(2009/11/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3220/84 του Συμβουλίου, της 13ης Νοεμβρίου 1984, για τον καθορισμό της κοινοτικής κλίμακας ταξινόμησης των σφαγίων χοίρου (1), και ιδίως το άρθρο 5 παράγραφος 2,
Εκτιμώντας τα ακόλουθα:
(1)
Το άρθρο 2 παράγραφος 3 του κανονισμού (ΕΟΚ) αριθ. 3220/84 προβλέπει ότι τα σφάγια χοίρων πρέπει να ταξινομούνται με εκτίμηση της περιεκτικότητας σε άπαχο κρέας, σύμφωνα με μεθόδους εκτίμησης στατιστικά δοκιμασμένες, οι οποίες βασίζονται σε φυσική μέτρηση ενός ή περισσοτέρων ανατομικών μερών του σφαγίου χοίρου. Η έγκριση των μεθόδων ταξινόμησης εξαρτάται από την τήρηση ανώτατης ανοχής στατιστικού σφάλματος εκτίμησης. Η εν λόγω ανοχή καθορίζεται στο άρθρο 3 παράγραφος 2 του κανονισμού (ΕΟΚ) αριθ. 2967/85 της Επιτροπής, της 24ης Οκτωβρίου 1985, που θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου (2).
(2)
Με την απόφαση 88/479/ΕΟΚ της Επιτροπής (3) εγκρίθηκαν τέσσερις μέθοδοι (DEST, FOM, HGP και Autofom) για την ταξινόμηση σφαγίων χοίρων στην Ισπανία.
(3)
Λόγω τεχνικών προσαρμογών, η Ισπανία ζήτησε από την Επιτροπή να εγκρίνει την επικαιροποίηση δύο μεθόδων (FOM και Autofom), τη χρήση δύο νέων μεθόδων (UltraFOM 300 και VCS2000) και την κατάργηση δύο μεθόδων (HGP και DEST) και υπέβαλε τα αποτελέσματα των δοκιμών τεμαχισμού που διεξήγαγε, καταθέτοντας το δεύτερο μέρος του πρωτοκόλλου που προβλέπεται στο άρθρο 3 παράγραφος 3 του κανονισμού (ΕΟΚ) αριθ. 2967/85.
(4)
Από την εξέταση της αίτησης αυτής προέκυψε ότι πληρούνται οι όροι έγκρισης των εν λόγω μεθόδων ταξινόμησης.
(5)
Στο άρθρο 2 παράγραφος 1 δεύτερο εδάφιο του κανονισμού (ΕΟΚ) αριθ. 3220/84 ορίζεται ότι μπορεί να επιτρέπεται στα κράτη μέλη να προβλέπουν παρουσίαση των σφαγίων χοίρων διαφορετική από εκείνη που ορίζεται στο ίδιο άρθρο, εφόσον η εμπορική πρακτική ή οι τεχνικές απαιτήσεις δικαιολογούν τέτοια παρέκκλιση. Στην Ισπανία, η εμπορική πρακτική μπορεί να συνίσταται επίσης στην αφαίρεση των προσθίων άκρων από το σφάγιο του χοίρου, εκτός από την αφαίρεση της γλώσσας, των τριχών, των οπλών, των γεννητικών οργάνων, του περινεφρικού λίπους, των νεφρών και του διαφράγματος, όπως ορίζεται στο άρθρο 2 παράγραφος 1 του κανονισμού (ΕΟΚ) αριθ. 3220/84.
(6)
Δεν επιτρέπεται καμία τροποποίηση των οργάνων ή των μεθόδων ταξινόμησης εκτός εάν εγκριθεί με νέα απόφαση της Επιτροπής βάσει της κτηθείσας πείρας. Για το λόγο αυτό, η παρούσα έγκριση μπορεί να ανακληθεί.
(7)
Για λόγους σαφήνειας, η απόφαση 88/479/ΕΟΚ πρέπει να καταργηθεί και να αντικατασταθεί από νέα απόφαση.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της διαχειριστικής επιτροπής για την κοινή οργάνωση γεωργικών αγορών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στην Ισπανία επιτρέπεται η χρήση των ακόλουθων μεθόδων για την ταξινόμηση των σφαγίων χοίρων σύμφωνα με τον κανονισμό (ΕΟΚ) αριθ. 3220/84:
α)
το όργανο που ονομάζεται «Fat-O-Meater (FOM)» και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 1 του παραρτήματος·
β)
το όργανο που ονομάζεται «Fully automatic ultrasonic carcass grading (AUTOFOM)» και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 2 του παραρτήματος·
γ)
το όργανο που ονομάζεται «Ultra FOM 300» και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 3 του παραρτήματος·
δ)
το όργανο που ονομάζεται «Automatic Vision system (VCS2000)» και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 4 του παραρτήματος.
Άρθρο 2
Κατά παρέκκλιση από το άρθρο 2 του κανονισμού (ΕΟΚ) αριθ. 3220/84, τα σφάγια χοίρων είναι δυνατόν να παρουσιάζονται χωρίς πρόσθια άκρα πριν ζυγιστούν και ταξινομηθούν. Στην περίπτωση αυτή, για να καθορίζονται οι τιμές των σφαγίων χοίρου σε συγκρίσιμη βάση, το διαπιστούμενο βάρος θερμού σφαγίου αυξάνεται κατά 0,840 χιλιόγραμμα.
Άρθρο 3
Δεν επιτρέπεται καμία τροποποίηση των οργάνων ή των μεθόδων εκτίμησης.
Άρθρο 4
Η απόφαση 88/479/ΕΟΚ καταργείται.
Άρθρο 5
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 19 Δεκεμβρίου 2008.

Labels: 12
18
17